Tónlistarmaðurinn R. Kelly hefur verið ákærður fyrir að múta opinberum starfsmanni til að fá fölsuð skjöl svo hann gæti gengið í hjónaband með stúlku undir aldri árið 1994 . Í dómsskjölum er aðeins vísað til stúlkunnar sem Jane Doe , en í erlendum miðlum er fullyrt að um bandarísku söngkonuna Aaaliyah sé að ræða , en söngvarinn giftist henni þegar hún var aðeins 15 ára og hann 27 ára . Á skilríkjunum , sem var lekið til fjölmiðla á sínum tíma , stóð þó að hún væri 18 ára . Samkvæmt dómsskjölum voru múturnar greiddar 30. Ágúst 1994 , degi áður en fyrst var greint frá hjúskap hans við söngkonuna . Hjónaband þeirra var ógilt nokkrum mánuðum síðar þegar upp komst að hún var undir aldri . Aaliyah lést í flugslysi árið 2001 Lögmaður R. Kelly , Steven Greenberg , sagði við bandaríska miðla fyrr á árinu að Kelly hafi ekki vitað að hún hafi aðeins verið fimmtán ára þegar þau giftust . R. Kelly á yfir höfði sér nokkrar ákærur vegna kynferðislegs ofbeldis bæði í Chicago og New York . Áætlað er að málin verði tekin fyrir á næsta ári . R. Kelly hefur ávallt neitað sök í málunum . Nýjustu ákærurnar voru lagðar fram í Brooklyn í New York og voru lagðar fram í júlí á þessu ári . Þar segir að R. Kelly og fylgdarlið hans hafi stundað fjárkúgun í um tvo áratugi . Þau hafi fundið fyrir hann konur og stúlkur undir aldri sem hann svo misnotaði kynferðislega .